

# Appellsak nr. 5/2011

# År 2011, 23.november, traff Appellkomiteen følgende avgjørelse:

**Saken gjelder:**

Appell fra travtrener Kristian Bjørnerød over sanksjon ilagt ved Bjerke Travbane etter 3.løp den 5.september 2011.

**Appellkomiteens sammensetning:**

Halvor Høyem (leder), Finn Hagen og Benny Rustviken.   
Ingen av AKs medlemmer erklærte seg inhabile, og AK erklærte seg habil.

**Banedommerkomiteens avgjørelse**:

Banedommerkomiteen ved Bjerke Travbane traff 5.september 2011 slik avgjørelse:

*Kjører av hest nr.3, Kristian Bjørnerød, ilegges bot kr. 5000,00, samt kjøreforbud i 7 dager, for sjenering av konkurrent.*

**Muntlige forhandlinger:**Muntlige forhandlinger med bevisførsel fant sted i Hestesportens Hus den 23.november 2011.  
AK fikk seg forelagt:

* Appell fra Kristian Bjørnerød datert 20.september 2011
* Dommervideo fra det aktuelle løp
* Publikumsvideo fra det aktuelle løp
* Opptak av dommeravhør av Kristian Bjørnerød, Håkon Gulheim, Claus Olsen og Finn Dotsetsveen
* Dommerrapport fra det aktuelle løp
* Dommerprotokoll fra det aktuelle løp
* Utvidet dommerrapport utarbeidet av banedommerkomiteen på Bjerke Travbane
* Startliste
* Premieliste
* Datautskrift over registrerte sanksjoner, Kristian Bjørnerød

Videre avhørte AK følgende vitner/parter:

* Kristian Bjørnerød
* Øivind W. Johannessen
* Håkon Gulheim (telefon)
* Claus Olsen (telefon)

**AKs vurdering:**AK vil berømme Bjerke banedommerkomité for forbilledlig tilrettelegging av saken. AK har sett de aktuelle videoer et utfall ganger, og både Bjørnerød og Johannessen fikk anledning til å kommentere hendelsesforløpet. AK er enig med banedommerkomiteen i at det på det tidspunkt hvor Bjørnerød legger inn for å søke rygg leder, er det blitt for trangt. Dette syn deles også av vitnene Claus Olsen og Håkon Gulheim. Den luke som hadde vært til stede, var krympet før Kristian Bjørnerød la inn. Derfor ble hest nr. 8, Gulheim Raja, sjenert til galopp, med påfølgende sjenering av hest nr. 1, Fjord Vikki.  
AK er enig med banedommerkomiteen om at det er den ekvipasje som foretar sporskiftet (Løpsreglementets § 12-4, pkt.4) som er ansvarlig for følgene. Etter ovenstående er AK kommet til følgende

**Slutning:**Bjerke banedommerkomités avgjørelse av 5.september 2011 mot Kristian Bjørnerød stadfestes.

Avgjørelsen er enstemmig.

Oslo den 23.november 2011

Halvor Høyem Benny Rustviken Finn Hagen